CELEX: 32019R0288
Language: da
Date: 2019-02-13 00:00:00
Title: Europa-Parlamentets og Rådets forordning (EU) 2019/288 af 13. februar 2019 om ændring af forordning (EU) nr. 1305/2013 og (EU) nr. 1307/2013 for så vidt angår visse regler om direkte betalinger og støtte til udvikling af landdistrikterne for årene 2019 og 2020

22.2.2019   
               
               
                  DA
               
               
                  Den Europæiske Unions Tidende
               
               
                  L 53/14
               
            
         EUROPA-PARLAMENTETS OG RÅDETS FORORDNING (EU) 2019/288
         af 13. februar 2019
         om ændring af forordning (EU) nr. 1305/2013 og (EU) nr. 1307/2013 for så vidt angår visse regler om direkte betalinger og støtte til udvikling af landdistrikterne for årene 2019 og 2020
         EUROPA-PARLAMENTET OG RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 42 og artikel 43, stk. 2,
         under henvisning til forslag fra Europa-Kommissionen,
         efter fremsendelse af udkast til lovgivningsmæssig retsakt til de nationale parlamenter,
         efter høring af Det Europæiske Økonomiske og Sociale Udvalg,
         efter den almindelige lovgivningsprocedure (1), og
         ud fra følgende betragtninger:
         
                     (1)
                  
                  
                     Europa-Parlamentets og Rådets forordning (EU) nr. 1305/2013 (2) er den nuværende retlige ramme for støtte til udvikling af landdistrikterne. Den giver mulighed for at yde støtte til andre områder med naturbetingede begrænsninger end bjergområder. I betragtning af forlængelsen til 2019 af fristen for den nye afgrænsning af andre områder med naturbetingede begrænsninger end bjergområder ved Europa-Parlamentets og Rådets forordning (EU) 2017/2393 (3) og den kortere tilpasningsperiode for landbrugere, der ikke længere kan komme i betragtning til betalinger, bør den gradvise nedsættelse af overgangsbetalinger, der først starter i 2019, starte på højst 80 % af de gennemsnitlige betalinger, der er fastsat i programmeringsperioden 2014-2020. Betalingsniveauet bør fastlægges således, at det ved udgangen af 2020 svarer til halvdelen af startniveauet.
                  
               
                     (2)
                  
                  
                     For at yde bistand til medlemsstaterne og interessenterne med henblik på rettidig forberedelse af den fremtidige fælles landbrugspolitik og for at sikre en gnidningsløs overgang til den næste programmeringsperiode bør det præciseres, at det er muligt at finansiere aktiviteter i tilknytning til forberedelsen af den fremtidige fælles landbrugspolitik gennem teknisk bistand på Kommissionens initiativ.
                  
               
                     (3)
                  
                  
                     Europa-Parlamentets og Rådets forordning (EU) nr. 1307/2013 (4) er den nuværende retlige ramme for direkte betalinger. Mens de fleste af dens bestemmelser kan finde anvendelse, så længe nævnte forordning er i kraft, er der andre bestemmelser, som udtrykkeligt henviser til kalenderårene 2015-2019, som er omfattet af den flerårige finansielle ramme 2014-2020. For enkelte andre bestemmelser var en anvendelse ud over kalenderåret 2019 ikke udtrykkeligt foreskrevet. I juni 2018 forelagde Kommissionen et forslag til en ny forordning til erstatning af forordning (EU) nr. 1307/2013, men først fra den 1. januar 2021. Det er derfor hensigtsmæssigt at foretage nogle tekniske justeringer af forordning (EU) nr. 1307/2013, således at den kan anvendes gnidningsløst i kalenderåret 2020.
                  
               
                     (4)
                  
                  
                     Den forpligtelse, der er fastsat i artikel 11 i forordning (EU) nr. 1307/2013, til at nedsætte den del af beløbet af de direkte betalinger, der tildeles en landbruger for et givet kalenderår, der overstiger 150 000 EUR, gælder så længe, som nævnte forordning er i kraft. Nævnte artikel fastsætter dog kun en forpligtelse for medlemsstaterne til at give meddelelse om deres beslutninger og det anslåede resultat af denne nedsættelse for årene 2015-2019. For at sikre en videreførelse af det nuværende system bør medlemsstaterne ligeledes give meddelelse om deres beslutninger vedrørende året 2020 og det anslåede resultat for nævnte år.
                  
               
                     (5)
                  
                  
                     Fleksibilitet mellem søjlerne er en valgfri overførsel af midler mellem direkte betalinger og udvikling af landdistrikterne. I henhold til artikel 14 i forordning (EU) nr. 1307/2013 kan medlemsstaterne gøre brug af denne fleksibilitet for kalenderårene 2014-2019. For at sikre at medlemsstaterne er i stand til at bibeholde deres egen strategi, bør fleksibiliteten mellem søjlerne også være mulig for kalenderåret 2020, der svarer til regnskabsåret 2021.
                  
               
                     (6)
                  
                  
                     Som følge af ændringen af artikel 14 i forordning (EU) nr. 1307/2013 vedrørende kalenderåret 2020 bør henvisningerne til nævnte artikel tilpasses med hensyn til medlemsstaternes forpligtelse til lineært at nedsætte eller forhøje værdien af betalingsrettighederne som følge af variationer i det årlige nationale loft, der er et resultat af deres meddelelser om anvendelsen af fleksibilitet mellem søjlerne.
                  
               
                     (7)
                  
                  
                     Forordning (EU) nr. 1305/2013 og (EU) nr. 1307/2013 bør derfor ændres i overensstemmelse hermed.
                  
               
                     (8)
                  
                  
                     For omgående at kunne give medlemsstaterne den nødvendige fleksibilitet og sikre kontinuiteten i politikken for udvikling af landdistrikterne i de sidste år af programmeringsperioden 2014-2020 bør der ske fravigelse af den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union, traktaten om Den Europæiske Unions funktionsmåde og traktaten om oprettelse af Det Europæiske Atomenergifællesskab.
                  
               
                     (9)
                  
                  
                     For omgående at kunne give medlemsstaterne den nødvendige fleksibilitet og sikre kontinuiteten i politikken for udvikling af landdistrikterne i de sidste år af programmeringsperioden 2014-2020 bør denne forordning finde anvendelse fra den 1. marts 2019 —
                  
               VEDTAGET DENNE FORORDNING:
         
            Artikel 1
            Ændringer af forordning (EU) nr. 1305/2013
            I forordning (EU) nr. 1305/2013 foretages følgende ændringer:
            
                        1)
                     
                     
                        I artikel 31, stk. 5, indsættes følgende afsnit efter det første afsnit:
                        »Uanset første afsnit gælder det, at hvis den gradvise nedsættelse af betalingerne først begynder i 2019, starter disse betalinger på højst 80 % af den gennemsnitlige betaling, der er fastsat i programmeringsperioden 2014-2020. Betalingsniveauet fastsættes således, at slutniveauet i 2020 svarer til halvdelen af startniveauet.«
                     
                  
                        2)
                     
                     
                        I artikel 51, stk. 1, indsættes følgende afsnit efter det første afsnit:
                        »ELFUL kan finansiere aktiviteter til forberedelse af gennemførelsen af den fælles landbrugspolitik i den efterfølgende programmeringsperiode.«
                     
                  
         
            Artikel 2
            Ændringer af forordning (EU) nr. 1307/2013
            I forordning (EU) nr. 1307/2013 foretages følgende ændringer:
            
                        1)
                     
                     
                        Artikel 7, stk. 2, affattes således:
                        
                           »2.   For hver medlemsstat og for hvert kalenderår stilles det anslåede resultat af nedsættelsen af betalinger i artikel 11 (som afspejles i forskellen mellem det nationale loft, der er anført i bilag II, plus det beløb, der er til rådighed i henhold til artikel 58, og det nettoloft, der er fastsat i bilag III) til rådighed som EU-støtte, som finansieres med midler fra Den Europæiske Landbrugsfond for Udvikling af Landdistrikterne (ELFUL).«
                        
                     
                  
                        2)
                     
                     
                        I artikel 11, stk. 6, tilføjes følgende afsnit:
                        »Hvad angår året 2020, meddeler medlemsstaterne Kommissionen de beslutninger, der er truffet i henhold til denne artikel, og det anslåede resultat af nedsættelser senest den 31. december 2019.«
                     
                  
                        3)
                     
                     
                        I artikel 14 foretages følgende ændringer:
                        
                                    a)
                                 
                                 
                                    I stk. 1 tilføjes følgende afsnit:
                                    »Medlemsstaterne kan senest den 31. december 2019 beslutte at stille op til 15 % af deres årlige nationale lofter for kalenderår 2020, jf. bilag II til denne forordning, til rådighed som supplerende støtte, som finansieres med midler fra ELFUL i regnskabsår 2021. Som følge heraf er det tilsvarende beløb ikke længere til rådighed for tildeling af direkte betalinger. Denne beslutning meddeles Kommissionen senest den 31. december 2019 og angiver den valgte procentsats.«
                                 
                              
                                    b)
                                 
                                 
                                    I stk. 2 tilføjes følgende afsnit:
                                    »Senest den 31. december 2019 kan medlemsstaterne beslutte at stille op til 15 % til rådighed for direkte betalinger, eller for Bulgariens, Estlands, Spaniens, Letlands, Litauens, Polens, Portugals, Rumæniens, Slovakiets, Finlands og Sveriges vedkommende op til 25 %, af det beløb, som afsættes til støtte, som finansieres med midler fra ELFUL i regnskabsår 2021 i henhold til EU-lovgivning, som vedtages efter Rådets vedtagelse af den relevante forordning i henhold til artikel 312, stk. 2, i TEUF. Som følge heraf er det tilsvarende beløb ikke længere til rådighed til støtte, som finansieres med midler fra ELFUL. Denne beslutning meddeles Kommissionen senest den 31. december 2019 og angiver den valgte procentsats.«
                                 
                              
                  
                        4)
                     
                     
                        Artikel 22, stk. 5, affattes således:
                        
                           »5.   Hvis det loft for en medlemsstat, som Kommissionen har fastsat i henhold til denne artikels stk. 1, ikke er det samme som det foregående år, som følge af enhver beslutning, som den pågældende medlemsstat har truffet i henhold til denne artikels stk. 3, artikel 14, stk. 1 eller 2, artikel 42, stk. 1, artikel 49, stk. 1, andet afsnit, artikel 51, stk. 1, andet afsnit, eller artikel 53, foretager den pågældende medlemsstat en lineær nedsættelse eller forhøjelse af værdien af alle betalingsrettighederne for at sikre overensstemmelse med nærværende artikels stk. 4.«
                        
                     
                  
         
            Artikel 3
            Ikrafttræden og anvendelse
            Denne forordning træder i kraft på tredjedagen efter offentliggørelsen i Den Europæiske Unions Tidende.
            Den finder anvendelse fra den 1. marts 2019.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Strasbourg, den 13. februar 2019.
            
               
                  På Europa-Parlamentets vegne
               
               A. TAJANI
               
                  Formand
               
            
            
               
                  På Rådets vegne
               
               G. CIAMBA
               
                  Formand
               
            
         
         
            (1)  Europa-Parlamentets holdning af 31.1.2019 (endnu ikke offentliggjort i EUT) og Rådets afgørelse af 12.2.2019.
         
            (2)  Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (EUT L 347 af 20.12.2013, s. 487).
         
            (3)  Europa-Parlamentets og Rådets forordning (EU) 2017/2393 af 13. december 2017 om ændring af forordning (EU) nr. 1305/2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL), (EU) nr. 1306/2013 om finansiering, forvaltning og overvågning af den fælles landbrugspolitik, (EU) nr. 1307/2013 om fastsættelse af regler for direkte betalinger til landbrugere under støtteordninger inden for rammerne af den fælles landbrugspolitik, (EU) nr. 1308/2013 om en fælles markedsordning for landbrugsprodukter og (EU) nr. 652/2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale (EUT L 350 af 29.12.2017, s. 15).
         
            (4)  Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (EUT L 347 af 20.12.2013, s. 608).